OpenLLM-France/wikimedia huggingface dataset:
# Kanarietako Gobernua

Kanarietako Gobernua (gaztelaniaz: Gobierno de Canarias) Kanariar Uharteetako autonomia erkidegoan botere betearazlea jarduten duen erakundea da, 1982 urtean sortu zen eta 1978tik 1983ra arte egon zen Kanarietako Junta izeneko erakunde aurreautonomikoa ordezkatu zuen. Gobernuaren burua presidentea da, egun Fernando Clavijo nazionalista kanariarra da. Autonomia Estatutuaren erreformaren proposamena, besteak beste, autonomia erkidegoko gobernuari dagokio.

## Presidenteak
### Kanarietako Juntako presidenteak (etapa aurreautonomikoa)

| Izena | Hasiera | Bukaera | Alderdia |
| Alfonso Soriano Benítez de Lugo | 1978ko apirilak 14 | 1979ko ekainak 9 | UCD |
| Fernando Bergasa Perdomo | 1979ko ekainak 9 | 1980ko ekainak 9 | UCD |
| Vicente Álvarez Pedreira | 1980ko ekainak 9 | 1981eko ekainak 12 | UCD |
| Fernando Bergasa Perdomo (2. aldia) | 1981eko ekainak 12 | 1982ko ekainak 14 | UCD |
| Francisco Javier Ucelay Sabina | 1982ko ekainak 14 | 1982ko abenduak 29 | UCD |
| Jerónimo Saavedra Acevedo | 1982ko abenduak 29 | 1983ko ekainak 11 | PSOE |

### Kanarietako Gobernuko presidenteak (etapa autonomikoa)

| Izena | Hasiera | Bukaera | Alderdia |
| Jerónimo Saavedra Acevedo | 1983ko uztailak 11 | 1987ko uztailak 30 | PSOE |
| Fernando Fernández Martín | 1987ko uztailak 30 | 1988ko abenduak 28 | CDS |
| Lorenzo Olarte Cullén | 1988ko abenduak 28 | 1991ko uztailak 11 | CDS |
| Jerónimo Saavedra Acevedo (2. aldia) | 1991ko uztailak 11 | 1993ko apirilak 2 | PSOE |
| Manuel Hermoso Rojas | 1993ko apirilak 2 | 1999ko uztailak 16 | CC |
| Román Rodríguez Rodríguez | 1999ko uztailak 16 | 2003ko uztalak 8 | CC |
| Adán Martín Menis | 2003ko uztailak 8 | 2007ko uztailak 13 | CC |
| Paulino Rivero Baute | 2007ko uztailak 13 | 2015eko uztailak 7 | CC |
| Fernando Clavijo Battle | 2015eko uztailak 7 | 2019ko uztailak 16 | CC |
| Ángel Víctor Torres | 2019ko uztailak 16 | 2023ko uztailak 12 | PSOE |
| Fernando Clavijo Battle (2. aldia) | 2023ko uztailak 12 | Gaur arte | CC |

## Kanpo estekak

* Kanarietako Gobernua, Gobierno de Canarias. Webgune ofiziala (Gaztelaniaz)
* Datuak: Q578830
# Kanarietako Teleskopio Handia

Kanarietako Teleskopio Handia (GTC edo GRANTECAN bezala ere ezaguna) egitasmo espainiar bat da, munduko teleskopio optikorik handienaren eraikuntzarekin amaitu zena. Kanarietako Astrofisika Institutua buru duela, teleskopioak bere lehen behaketa ofiziala, 2007ko uztailak 13tik 14rako gauerdian egin zuen, eta bere ekoizpen zientifikoa, 2009 hasieran hasi zuen. 2009ko uztailak 24an, ofizialki inauguratu zuten Espainiako Errege-Erreginek. Lanak, 2000n hasi ziren, Kanarietako La Palma uharteko Roque de los Muchachoseko behatokian. Instalakuntza hauek, 2396 metroko altuerara aurkitzen direnak, Teideko behatokiarekin batera, Europako Iparraldeko Behatokia osatzen dute. Toki honetan, behaketarako baldintza ezin hobeak daude, zeruaren kalitateagatik eta zerua babesten duen lege baten existentziagatik.
1994an, GRANTECAN S. A. elkarte anonimoa sortu zen, GTCaren eraikuntza eta proiektua bultzatzeko. Enpresa hau, Kanarietako Gobernuak eta Espainiako Gobernuak bultzatu zuten. GTCak, nazioarteko izaera du, proiektu honetan, Mexikok, Mexikoko Unibertsitate Nazional Autonomoko Astronomia Institutua eta Pueblako Astrofisika, Optika eta Elektronikako Institutu Nazionalaren bidez parte hartzeko akordioak sinatu direlarik. Instituzio hauetaz gain, AEB ere bada proiektu honetako bazkide Floridako Unibertsitatearen bidez. Atzerriko partehartzea, gehienez %30era mugatua dago.
Teleskopio honekin, gehiago ezagutu ahal izango da zulo beltzei, Unibertsoko urruneneko izar eta galaxiei eta Big Bangaren ondorengo hasierako baldintzei buruz. Teleskopioak, astrofisikaren arlo guztietan aurrerapen garrantzitsuak egingo dituela espero da.

## Datu teknikoak

Teleskopioak, espaziotik datorren argi ikusgarri eta infragorria behatzen du, eta 10,4 metroko ispilu primario bat du, bitrozeramikazko 36 atal hexagonaletan zatitua, horietako bakoitza, 1,8 metrokoa erpinen artean, 8 zentimetroko sendoeraduna eta 470 kiloko pisukoa. Sistema optikoa, zazpi estazio fokaletan irudia eratzen duten bi ispilurekin (sekundarioa eta tertziarioa) osatzen da. Ispiluak, Alemanian Schott enpresak fabrikatutako material berezi batekin eginak daude, Zerodur izenekoa, tenperatura aldaketekin ia aldaketarik jasaten ez duen bitrozeramika bat, eta, beraz, irudiek deformazioak jasatea eragozten duena. 15 nanometroko azaleko akats muga batekin leundu zen, hau da, giza ile batena baino tamaina 3.000 aldiz finagoa.
Datuak biltzeko, honako tresnekin hornitua egongo da:
Lehen belaunaldia:
* OSIRIS: erresoluzio baxu eta ertaineko kamera eta espektrografoa, espektro ikusgarrian arituko dena.
* CanariCam: kamera eta espektrografoa, infragorri termikoan.
Bigarren belaunaldia:
* EMIR: espektrografo objektuanitza, infragorrian aritzeko
* FRIDA: kamera espektrografoa hurbileko infragorriarentzat, optika egokitzaile sistemak zuzendutako sorta probestuko duena.

## Ikus, gainera

* Cerro Tololoko Behatokia

## Kanpo estekak

* Datuak: Q59973
* Multimedia: Gran Telescopio Canarias / Q59973
# Kanarietako Herri Hautabidea

Kanarietako Herri Hautabidea (gaztelaniaz, Alternativa Popular Canaria [APC]) 2002an sortutako alderdi kanariar nazionalista ezkertiar bat da eta Askapen Nazionalaren Kanariar Mugimenduaren (MLNC) kidea da. Kanarietako eskualde eremua duen alderdi txikia da. Beren sorrera Azarug gazte-erakundeak eta udal-eremuko hainbat alderdi bultzatu zuten, erakunde ezkertiar nazionalistetan jatorria zuten hainbat militante bezala.

## Kanpo estekak

* Datuak: Q3751189
# Kanarietako Polizia

Kanarietako Poliziaren Kidego Nagusia edo Kanarietako Polizia (ofizialki eta gaztelaniaz Cuerpo General de la Policía Canaria) Kanarietako Gobernuaren agindupean dagoen lurralde polizia da. Polizia 2010ean sortu zen eta hainbat fasetan egingo dira zabaltze-lanak 1.700 agenteetara iritsi arte.
Nafarroan bezala, erkidegoko polizia honek ez ditu Polizia Nazionala eta Guardia Zibila ordezkatzen. Hiru polizia agentziek batera egiten dute lan jurisdikzio berdinean.

## Kanpo estekak

* Kanarietako Poliziaren Kidego Nagusiaren webgunea (Gaztelaniaz)
* Datuak: Q3751422
# 1981
## Urtarrila

* Urtarrilaren 24a : Bonba bat leherrarazi dute Ganekoetxe tabernan Berrizen (Bizkaia). Zazpi zauritu. Triple Ak eta BVEk hartu dute ekintza beren gain.

## Otsaila

* Otsailaren 13a : Joxe Arregi Izagirre poliziek atxiloketan egindako torturez hil da Carabancheleko espetxe ospitalean, Madrilen.
* Otsailaren 23a : Tejero koronelak eta 200 guardia zibilek Madrilgo Diputatuen Kongresua hartu eta estatu kolpea aldarrikatu dute.
* Otsailaren 27a : Victor Fernandez Otxoa larri zauritu dute Hernanin. BVEk hartu du bere gain.

## Martxoa

* Martxoaren 3a : Javier Ansa Zinkunegi gaztea hil dute Andoainen. BVEk hartu du hilketa bere gain.
* Martxoaren 4a : Espainiako poliziak Ignacio Iturbide, Ladislao Zabala eta beste lagun bat atxilotu ditu. Ezagunak dira inkontrolatu modura jardun izan direlako. BVEren hainbat ekintzekin lotu dituzte.
* Martxoaren 17a : Mikel Lujua eta bere familiaren autoaren azpian bonba bat jarrita aurkitu dute, Hendaian.
* Martxoaren 21a : Eugenio Etxebeste Antxon tirokatu dute Donibane Lohizuneko Monoprix supermerkatuaren aparkalekuan. Erasotzaileetako bat, Vladimir Vit, atxilotu dute. BVEk hartu du ekintza bere gain.

## Apirila

* Apirilaren 23a : Xabier Agirre bergararra larri zauritu dute, tiroz, Parisen, bete etxean zegoela. BVEk hartu du ekintza bere gain.

## Maiatza

* Maiatzaren 10a : Santanderreko Juan Mañas, Luis Montero eta Luis Cobos gazteak ETAkideak direlakoan atxilotu, torturatu, mutilatu, hil eta sua eman diete guardia zibilek Almeria (España) inguruan. Erailketa hauei Almeria afera deituko zioten beranduago.

## Ekaina

* Ekainaren 1a : Maria Encarnacion Ayucar Garcia, 20 urteko gaztea tiroz hil du kalez jantzitako polizia batek Deustuko Garden diskotekan.

## Uztaila

* Uztailaren 10a : Kalean ziren Ovidio Ferrera Martin tiroz hil eta Aurora Mujika Mujika zauritu ditu poliziak Bilboko Zazpi Kaleetan ETAko kide batzuen atzetik zihoazenean.

## Urria

* Urriaren 21a : Angela Benito Martinez bihotzekoak jota hil da poliziak denbora tarte labur batean bere etxea laugarren aldiz miatzen ari zenean.

## Ikus, gainera

* Gerra zikina
* Estatu terrorismoa
* GAL
* BVE

## Bibliografia

* AMEDO. El Estado contra ETA Melchor Miralles - Ricardo Arques. Plaza&Janes/Cambio16, 1989 - ISBN 84-7863-006-6
* EL GAL. El terrorismo de Estado en la Europa de las democracias CEDRI. Txalaparta, 1990 - ISBN 84-86597-25-0
* EUSKADI ETA ASKATASUNA. EUSKAL HERRIA Y LA LIBERTAD Txalaparta, 1993 - ISBN 84-86597-87-0
* QUE SE VAYAN Javier Bordagaray Hordago, 1978 - ISBN 84-7099-042-X

## Kanpo estekak

* Datuak: Q12258443
# Kontraindikazio

Medikuntzan, kontraindikazioa edo desegokiespena tratamendu medikoaren parte da, saihestu beharreko egoera bati buruzko preskripzio bat da, hala nola beste prozedura mediko bat egitea edo sendagai edo droga bat edo batzuk ematea (edo beste batzuekin konbinatzean). Horrek sintomak edo pazientearen egoera berezia okertzeko arriskuak areagotu egiten ditu, eta heriotza ere eraginez.
Sendagaien eskuorrian ere badago, eta han daude sendagaiak emateko jarraibide terapeutikoak. Kontraindikazioaren kontrakoa indikazioa da.
Motak
* Kontraindikazio absolutua tratamendu bat osotasunean erabiltzea zorrotz debekatzen duen baldintza bat da. Adibidez, tratatu gabeko pneumotoraxa oxigenoterapiarako "kontraindikazio absolutua" izan liteke.
* Kontraindikazio erlatibo batek arriskua/onura erlazioa areagotzen duen tratamendu bat erabiltzearen aurkako pisua du. Adibidez, ultzera peptikoaren aurrekari bat aspirina hartzeko kontraindikazio bat da. Aldiz, aspirina erabiltzearen onura ultzera errepikatzeko arriskua baino handiagoa dela ikusten bada, eta arrazoizko alternatibarik ez badago, tratamendua oraindik adierazten da.

## Erreferentziak

* ↑ Euskalterm: [Hiztegi terminologikoa] [2000]
* ↑ (Gaztelaniaz) medlineplus.gov. Contraindicaciones. .

## Kanpo estekak

* Datuak: Q1848900
# Kontrainsurjentzia

Kontrainsurjentzia subertsio egoera batean aginteak horren aurka egiteko burutzen dituen ekimen sozial, politiko eta militarren multzoa da, biztanleria osoa inplikatuz bereziki propaganda, diplomazia publikoa, errepresio politikoa eta estatu-terrorismoa barnehartzen dituena. Historian zehar anitz izan dira kontrainsurgentzia operazio eta kanpainak, bereziki gerra eta iraultza garaietan. Adibidez, ezaguna da Ameriketako Estatu Batuek bultzatu eta sustaturiko gerretan, Irak eta Afganistanen buruturiko kontrainsurgentzia kanpainak.
Hego Euskal Herrian, euskal gatazkaren urteetan, frankismoaren garaietatik espainiar estatuak kontrainsurjentzia sustatu, bultzatu eta sortu zuen. Espainiako Gobernuak ordaindutako pertsona hauei "inkontrolatuak" deitu ohi zitzaien eta beraien ekintzei "gerra zikina" izena eman zitzaien.

## Ikus, gainera

* Kontraterrorismo
* Kontrainsurjentzia Euskal Herrian
* Gerra zikin (argipena)

## Kanpo estekak

* Datuak: Q760037
* Multimedia: Counter-insurgency warfare / Q760037
# Kloasma

Kloasma kolore horiko orbain multzoa. Orbainak handiak zein txikiak izan daitezke, eta ez dute itxura jakinik. Batez ere emakume haurdunari sortzen zaizkio, aurpegian eta lepoan, baina obulutegian arazoak dituenari ere sor dakizkioke. Haurdunaldiaren ondoren desagertzen dira gehienetan. Kloasma –bai emakumeen bai gizonen artean– gaixotasun degeneratibo batzuen sintoma ere izan daiteke, hala nola, tumore gaiztoena, tuberkulosiarena, gibeleko eritasunena, anemia larriarena, etab.

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2016-10-31 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.

## Kanpo estekak

* Datuak: Q305190
* Multimedia: Melasma / Q305190
# Klixe (argipena)

Klixe hitzak adiera zenbait ditu:
* klixea, maiz errepikatua izan den irudikapen, diskurtso edo esamoldea, batzuetan bere jatorrizko zentzua galtzeraino; adibidez, Urte berri on;
* arte grafikoetan, klixea, irudi bat grabatua duen plantxa, bertatik behin eta berriz kopiatua izateko.
# Kloazina

Kloazina (Estolda edo purifikatzailea antzinako latinez), erromatar mitologian, Cloaca Maxima deritzon Estolda Nagusi sistema presiditzen zuen jainkosa zen. Esaten denez, Cloaca Maxima, Tarkino Priskok hasi eta Tarkino Superbok amaitu zuen.

## Gurtza

Tito Taziok, Romulorekin batera errege izan zena, estatua bat eraiki zuen jainkosa honen omenez. Bere gurtzak, jatorria, etruriar mitologian zuen. Estoldetako jainkosa izateaz gain, ezkontzan sexu harremanen babeslea ere bazen. Geroago, Venusen aurpegi txiki bezala gurtua izan zen Venus Kloazinaren kapera txikian, Erromatar Foroan, Emilia Basilikaren aurrean eraikia, zuzenean Cloaca Maximaren gainean.
Erromatar txanpon batzuk, Kloazinaren edo honen kaperaren irudiak irarria zituzten.
Kloazina, errimatutako otoitzez ere gurtzen zen.

## Kanpo estekak

* Datuak: Q2879107
# Klitozibe zikinusain

Klitozibe zikinusaina (Clitocybe hydrogramma) Tricholomataceae familiako onddo espezie bat da. Baztertu egin behar da, Clitocybe zurixka guztiak bezala.

## Deskribapena

Kapela: 3 eta 6 cm bitarteko diametrokoa, hasieran ganbila da, gero oso unbilikatua, eta ondoren infundibuliformea egiten da. Ertzak izurtuak eta lobulatuak izaten dira azkenean. Higrofanoa da, baina ertzak bakarrik dira gardentasunagatik ildaskatuak. Kapela oso hezea dagoenean, kolore zurixka du tindu horixka-arrosakara arinekin. Hezetasunarekin gris zikin kolorea izaten du eta lehorrarekin zuriagoa.
Orriak: Oso dekurrenteak, estu samar, zurixkak, baina zahartzean tindu arrosak hartzen dituzte.
Orri dekurrenteak: Hanka ukitzeaz gain, beherantz jarraitzen duten orriak.
Hanka: Zilindrikoa, elastikoa, okre zurbil kolorekoa edo zurixka zuntzexka ilunagoekin. Oinarrian mizelio zuri bat izaten du.
Haragia: Mehea, zurixka, usain handia eta desatsegina du, arrain eta irin nahasketarena edo oilategiko gorotzena, zaporea ere arrainarena du.
Etimologia: Clitocybe hitza grekotik dator, burua esan nahi du, kapelaren formagatik. Hydrogramma epitetoa ere grekotik dator, ura esan nahi duen "ydor" hitzetik eta zeinu, seinale, esan nahi duen "gramma" hitzetik. Higrofano samarra delako.

## Jangarritasuna

Ez da jangarria usain eta zapore txarrak dituelako. Zenbait autoreren ustez, haluzinogenoa ere izan daiteke.

### Nahasketa arriskua

Clitocybe dealbata, Clitocybe rivulosa eta Clitocybe cerussata arriskutsuekin nahas liteke.

## Sasoia eta lekua

Udan eta udazkenean, hostozabalen basoetako hosto hiletan, bereziki pagadietan eta hariztietan, baita koniferoen pinu-orratzetan ere

### Banaketa eremua

Ameriketako Estatu Batuak, Kanada, Europa.

## Erreferentziak

* ↑ Euskal Herriko perretxiko eta onddoak, 2013, 2014, 2016, 2017, Fernando Pedro Pérez, Kultura Saila, Eusko Jaurlaritza • Bizkaiko Perretxiko eta Onddoak, A.D.E.V.E., 2012 • Euskalnatura • Euskal Herriko Onddoak. 5 tomos, Luis García Bona, Kriselv, 1987 • Catálogo micológico del País Vasco, Aeranzadi, 1973 • Mendizalearen Hiztegia [mikologia], Ostadar Mendi Taldea.
* ↑ (Gaztelaniaz) Lotina, Roberto. (1985). Mil setas ibericas. Diputacion foral de vizcaya, 318 or. ISBN 84-505-1806-7..
* ↑ (Gaztelaniaz) Palacios Quintano Daniel. (2014). Disfrutando con las setas.. Leitzaran, Grafikak S.L. Andoain, Gipuzkoa, 206 or. ISBN 978-84-617-0196-4..
* ↑ (Gaztelaniaz) Cetto, Bruno. (1987). Guia de los hongos de Europa. Ediciones Omega, S. A. Barcelona, 361. or. ISBN 84-282-0540-X (T. 2). ISBN: 84-282-0538-8 (O.C.)..
* ↑ (Gaztelaniaz) Bon, Marcel. (1988). Guia de Campo de los hongos de Europa. Ediciones Omega, S. A. Barcelona, 140 or. ISBN 84-282-0865-4..

## Kanpo estekak

* Datuak: Q10455204
# Kloaka

Kloaka zoologian animalia askoren hestearen, ernalkuntza-aparatu eta iraizketa-sistemaren irekidura da. Latinetik dator eta estolda esan nahi du. Hegazti, narrasti eta anfibio guztiek dute zulo hau eta bertatik pixa zein kaka egiten dute.
Hegaztien kasuan, askatzen dute gorotzari zirina esaten zaio.
Ugaztunen artean Monotremata ordenak ere sistema bera du.

## Ikus, gainera

* Cloaca Maxima

## Kanpo estekak

* Datuak: Q19035
* Multimedia: Cloaca / Q19035
# Klitozibe zolalodi

Klitozibe zolalodia (Clitocybe clavipes) Tricholomataceae familiako onddo espezie bat da. Jan daiteke, baina edari alkoholdunekin batera janez gero, Coprinus atramentarius delakoak sortzen duen sindrome toxiko bera eragin dezake.

## Deskribapena

Kapela: 4 eta 6 cm arteko diametrokoa, mamitsua; gris iluna, ertza argiagoa du, ia zuria, orritxoek markatuta; ganbila, gero laua, sarritan titi batekin; zahartzean, erdigunean harrotu egiten da. Gainazal leuna, eguraldi hezean, zeta antzekoa, lehorra dagoenean.
Orriak: Kremak edo horixkak, estu, orritxo askorekin, nahiko lodiak, estuak eta oso dekurrenteak.
Orri dekurrenteak: Hanka ukitzeaz gain beherantz jarraitzen duten orriak.
Hanka: 4 - 7 x 0,5 - 0,8 cm-koa, kapelaren kolorekoa, borra formakoa, biguna, harroa, mizelio zuriaren hondarrak izaten ditu oinarrian.
Haragia: Harroa, biguna, samurra; zurixka, orri krema-horiekin kontrastea egiten duena. Eguraldi hezean kotoiaren antzera hezetasuna xurgatu egiten du, eta estutzean ura botatzen du.
Etimologia: Clitocybe hitza grekotik dator, burua esan nahi du, kapelaren formagatik. Clavipes epitetoa berriz latinetik dator, oina borra itxuran esan nahi duen "clavipes" hitzetik. Oinaren formagatik.

## Jangarritasuna

Jangarria, baina sukaldaritzarako balio gutxikoa. Haragi harroegia eta txepela.

### Nahasketa arriskua

Clitocybe gibba eta Lepista nebularis delakoekin.

## Sasoia eta lekua

Udan eta udazkenean, erretxinadun basoetan eta hostogalkorretan.

### Banaketa eremua

Europa, Ipar Amerika, Erdialdeko Amerika, Asiako iparraldea.

## Erreferentziak

* ↑ Euskal Herriko perretxiko eta onddoak, 2013, 2014, 2016, 2017, Fernando Pedro Pérez, Kultura Saila, Eusko Jaurlaritza • Bizkaiko Perretxiko eta Onddoak, A.D.E.V.E., 2012 • Euskalnatura • Euskal Herriko Onddoak. 5 tomos, Luis García Bona, Kriselv, 1987 • Catálogo micológico del País Vasco, Aeranzadi, 1973 • Mendizalearen Hiztegia [mikologia], Ostadar Mendi Taldea.
* ↑ (Gaztelaniaz) Mendaza, Ramon, Diaz, Guillermo. (1987). Guia fotografica y descriptiva 800 especies a todo color. Iberduero, 152 or. ISBN 84-404-0530-8..
* ↑ (Gaztelaniaz) Palacios Quintano Daniel. (2014). Disfrutando con las setas. Leitzaran, Grafikak S.L. Andoain, Gipuzkoa, 208 or. ISBN 978-84-617-0196-4..
* ↑ (Gaztelaniaz) Cetto, Bruno. (1987). Guia de los hongos de Europa.. Ediciones Omega, S. A. Barcelona, 341 or. ISBN 84-282-0253-6 (T.I). ISBN: 84-282-0538-8 (O.C.)..
* ↑ (Gaztelaniaz) Bon,Marcel. (1988). Guia de Campo de los hongos de Europa. Ediciones Omega, S. A. Barcelona, 134 or. ISBN 84-282-0865-4..

## Kanpo estekak

* Datuak: Q2669211
* Multimedia: Ampulloclitocybe clavipes / Q2669211
# Kliutxevskita

Kliutxevskita sulfato motako minerala da.

## Ezaugarriak

Kliutxevskita sulfato mineralaren formula kimikoa hau da: ${\ce {K3Cu3(Fe^{3+},Al)(SO4)4O2}}$. Sistema monoklinikoaren arabera sortzen ditu kristalak. Mohs eskalaren arabera duen gogortasunaren balioa 3,5 da.

## Erreferentziak

* 1 2 (Ingelesez) «Klyuchevskite: Mineral information, data and localities.» www.mindat.org (Noiz kontsultatua: 12-05-2019).
# Klixbüll

Klixbüll Alemaniako udalerria da. Schleswig-Holstein estatuan dago, [[Nordfriesland (barrutia)|Nordfriesland]] barrutian. 2014an 965 biztanle zituen 17,44 kilometro koadrotan banatuta.

## Demografia

Ikus jatorrizko Wikidatako eskaera eta iturriak.

## Kanpo estekak

* Webgune ofiziala
* Datuak: Q506044
* Multimedia: Klixbüll / Q506044
# Klitozibe zilbordun

Klitozibe zilborduna (Clitocybe umbilicata) Tricholomataceae familiako onddo espezie bat da. Ez du interes gastronomikorik.
Sinonimoa: Clitocybe subspadicea.

## Deskribapena

Kapela: 2,5 eta 5 cm bitarteko diametrokoa, ganbila, erdialdean oso deprimitua, ertz erregularra eta inkurbatua. Kapelaren azala higrofanoa, fibrila erradialekin, arre-datil kolorekoa hezetasunarekin, eta okre zurbil kolorekoa eguraldi lehorrarekin.
Orriak: Oso dekurrenteak, estuak, meheak, marroi argi kolorekoak.
Orri dekurrenteak: Hanka ukitzeaz gain, beherantz jarraitzen duten orriak.
Hanka: Luzea, zilindrikoa, higrofanoa, kapelaren kolorekoa, baina oinarrirantz zurixka.
Haragia: Mehea, zuria, pixka bat arrea. Usain eta zapore nabarmenik gabea. Espora-jalkina, zuria.
Etimologia: Clitocybe hitza grekotik dator, burua esan nahi du, kapelaren formagatik.

## Jangarritasuna

Interes gastronomikorik gabea.

### Nahasketa arriskua

Antzeko itxura duten beste Clitocybe unbilikatu batzuekin nahas daiteke, hala nola: Clitocybe brumalis eta Clitocybe vibecina.

## Sasoia eta lekua

Udazkenean. Hostogalkorren basoetan: haritzetan, pagoetan.

### Banaketa eremua

Europa, Errusia.

## Erreferentziak

* ↑ Clitocybe umbilicata, Asociación cultural "Baxauri" Kultur Elkartea. Mikologia. Baxauri.
* ↑ Euskal Herriko perretxiko eta onddoak, 2013, 2014, 2016, 2017, Fernando Pedro Pérez, Kultura Saila, Eusko Jaurlaritza • Bizkaiko Perretxiko eta Onddoak, A.D.E.V.E., 2012 • Euskalnatura • Euskal Herriko Onddoak. 5 tomos, Luis García Bona, Kriselv, 1987 • Catálogo micológico del País Vasco, Aeranzadi, 1973 • Mendizalearen Hiztegia [mikologia], Ostadar Mendi Taldea.
* ↑ (Gaztelaniaz) Ubillos Javier. (2020). Curso de iniciación a la micología, fichas micológicas. Asociacion cultural “Baxauri” Kultur Elkartea Mikologia, Bajauri, Cofradia Vasca de Gastronomia.
* ↑ (Gaztelaniaz) Sociedad micológica Barakaldo. Investigación y divulgación de la micologia.

## Kanpo estekak

* Datuak: Q10455233
* Multimedia: Clitocybe umbilicata / Q10455233
# Kaštelir-Labinci

Kaštelir-Labinci Kroaziako udalerri bat da, Istria eskualdean. Azken zentsuaren arabera 1.493 biztanle zituen.

## Kanpo estekak

* Datuak: Q543690
# Kaʻaʻawa (Hawaii)

Kaʻaʻawa Ameriketako Estatu Batuetako erroldak esleitutako leku bat da. Honolulu konderrian dago, Hawaii estatuan. 1.421 biztanle ditu, 3,424613 kilometro koadroko azaleran banatuta.

## Ikus, gainera

* Honolulu konderria

## Kanpo estekak

* Datuak: Q2024964
* Multimedia: Kaʻaʻawa, Hawaii / Q2024964
# Kašov

Kašov Eslovakiako udalerri bat da, Trebišoveko barrutian kokatuta. 8,88 km²ko azalera du eta 286 biztanle 2017ko datuen arabera.

## Historia

Idatzizko lehen aipamena 1298. urtekoa da.

## Demografia
### Bilakaera demografikoa

* Biztanleria
* Datu-iturria: Počet obyvateľov SR k 31. 12. 2017

## Kanpo estekak

* Datuak: Q1073045
* Multimedia: Kašov, Trebišov District / Q1073045